Diari Oficial de la Generalitat Valenciana


Sumari del DOGV 6071, del 04-08-2009 (2009/9236)

DECRET 114/2009, de 31 de juliol, del Consell, pel qual s'autoritza la modificació de la Facultat de Ciències i l'Escola Politècnica Superior de la Universitat d'Alacant.
--------------------------------------------------------------------------------------------------------------------------------------------------------------------------

### Dades del document

Número de DOGV
:   6071

Data del DOGV
:   04-08-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/9236


Data del document
:   31-07-2009

Organisme emissor
:   Conselleria d'Educació

Tipus de document
:   Decret

Descriptors 

:   * Universitat d'Alacant
    * legislació
    * centre d'ensenyament
    * universitat

DECRET 114/2009, de 31 de juliol, del Consell, pel qual s'autoritza la modificació de la Facultat de Ciències i l'Escola Politècnica Superior de la Universitat d'Alacant. [2009/9236]  
La Universitat d'Alacant ha sol·licitat la corresponent autorització per a modificar centres universitaris, donada la situació específica de canvi en què està immersa la Universitat, amb la substitució dels actuals títols de primer i segon cicle pels futurs títols de grau i la incorporació dels títols oficials de màster i doctorat, així com l'adscripció necessària dels futurs títols de grau a alguna de les branques de coneixement que s'inclouen en l'article 12 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
Això fa necessària una reestructuració de centres i titulacions, per tal de reubicar algunes de les ensenyances que millors oportunitats de formació i projecció professional puga oferir el centre als alumnes actuals i futurs, i també per facilitar el disseny i la planificació necessaris vinculats a la nova orientació de les titulacions.  
En el cas de dos de les titulacions impartides actualment en la Facultat de Ciències, Enginyeria Geològica i Enginyeria Química, estes s'han adscrit a la branca de coneixement d'Enginyeria i Arquitectura, seguint la tendència actual de concentrar pràcticament totes les titulacions d'esta branca de coneixement en l'Escola Politècnica Superior, la qual cosa aconsella el trasllat d'estos títols per a una major eficàcia.  
S'adjunta a l'expedient la documentació justificativa que exigix l'article 7 de la Llei 4/2007, de 9 de febrer, de la Generalitat, de Coordinació del Sistema Universitari Valencià.  
Es va informar el Consell Valencià d'Universitats i de Formació Superior sobre les propostes relatives a la transformació i la supressió de centres de la Universitat d'Alacant en la reunió de 21 de juliol de 2009, i en l'expedient consta l'informe favorable de l'Agència Valenciana d'Avaluació i Prospectiva.  
Per tot això, i de conformitat amb els articles 8 de la Llei Orgànica 6/2001, de 21 de desembre, de Universitats, modificada per la Llei Orgànica 4/2007, de 12 d'abril, i 7.1 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació i amb la deliberació prèvia del Consell, en la reunió del dia 31 de juliol de 2009,  
DECRETE  
Article 1. Autorització de la modificació de centres universitaris  
S'autoritza la modificació de centres universitaris en la Universitat d'Alacant, en els termes següents:  
Modificar l'Escola Politècnica Superior d'Alacant amb l'adscripció dels títols d'Enginyeria Química i Enginyeria Geològica, actualment impartits per la Facultat de Ciències.  
Article 2. Autorització d'ensenyances  
S'autoritza l'Escola Politècnica Superior a organitzar i a impartir les ensenyances d'Enginyeria Química i Enginyeria Geològica a partir del curs acadèmic 2009/2010.  
disposició final  
Única. Efectes  
Este decret tindrà efectes des del dia que es publique en el Diari Oficial de la Comunitat Valenciana.  
València, 31 de juliol de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN